Inwoners wil weet oor grondtransaksies - Local News - Erongo
Sunday, October 17th, 2021 11:58:40
Inwoners wil weet oor grondtransaksies
'n Groep inwoners van Hentiesbaai sê hulle wil hê 'n ondersoek moet onderneem word om die dorpsraad se transaksies vir grond te ondersoek.
21 September 2021 | Local News
Inwoners; "... word die prys van grond regverdig en deursigtig bepaal, of kom dit neer op aan wie die belegger verwant of verbonde is?"
Die voorsitter van die Omdel-gemeenskapsbesorgdheidsgroep mnr. Willem Jansen, oorhandig die versoekskrif aan die burgemeester, mnr. Lewies Vermaak. Foto verskaf
Een van die onklaar huise by die bekostigbare behuisingsprojek in Omdel se uitbreiding 7 wat uitmekaar val. Foto Verskaf
Inwoners van Hentiesbaai het verlede week 'n vreedsame optog gehou en 'n versoekskrif aan die burgemeester, mnr. Lewies Vermaak, oorhandig.
In die versoekskrif word 'n beroep op die dorpsraad gedoen om sogenaamde wanbestuur en bestuurspraktyke rakende Omdel uitbreiding 7 se bekostigbare behuisingsprojek, te staak.
Die voorsitter van die Omdel-gemeenskapsbesorgdheidsgroep, mnr. Willem Jansen, het die versoekskrif oorhandig wat deur 270 inwoners onderteken is.
In die versoekskrif lug die ondertekenaars hul kommer en ontevredenheid oor dié ontwikkeling.
Hulle voer aan dat hulle beplan om die ministerie van stedelike en landelike ontwikkeling te versoek om 'n forensiese ondersoek te onderneem oor die menslike hulpbronne aspek, asook die finansies en bates van die dorpsraad, met die fokus op veral grondtransaksies.
Hulle doen ook 'n beroep op verhoogde betrokkenheid deur gemeenskapsvergaderings sodat hulle insette kan lewer.
Die inwoners het in die versoekskrif daarop gewys volgens navorsing wat deur hulle gedoen is en raadsverslae, het die vorige raad in 2019 'n beleggersooreenkoms met 'n Suid-Afrikaner aangegaan om bekostigbare huise te laat bou.
Ene Alwin Naidoo van Bay Construction het die tender gekry en sou met leë erwe in ruil daarvoor betaal word. Hulle beweer Naidoo het op sy beurt E.Y.C en ISSC gesubkontrakteer, ondanks die feit dat sy kontrak met die raad dit glo verbied het.
Die besorgde inwoners sê die kontrakbreuk is onder die raad se aandag gebring, maar geen stappe is teen Naidoo gedoen nie.
Hulle beweer voorts Naidoo het die projek agtergelaat met 27 onvolledige en uiters swak geboude huise toe hy die land verlaat het.
Naidoo het blykbaar ook plaaslike kontrakteurs wat hy gesubkontrakteer het, sonder enige betaling gelos.
Die gegriefde inwoners voer aan die raad het bogenoemde subkontrakteurs, wat gedeeltelik vir die onvolledige en swak geboude huise verantwoordelik was, weer eens genader en wou hulle betrek by wat die groep as "'n ander onverantwoordelike en onregverdige reëling" beskryf.
Hulle beweer voorts die raad het volgens notules van 'n vergadering van 24 Februarie 2021 sonder konsultasie, gratis erwe in vooraanstaande gebiede op Hentiesbaai aan die subkontrakteurs belowe om die halfgeboude huise te voltooi.
Dit is volgens hulle gedoen sonder om 'n behoorlike ontleding te onderneem van die erwe teen die swak gehalte van die huise wat reeds gebou is, en ook sonder om te bepaal waarom die huise wat nie eers twee jaar oud is nie, reeds uitmekaarval.
Volgens die gegriefde groep, is geen kwaliteitsverklaring van 'n afgevaardigde bourekenaar van die regering gedoen om 'n kostevergelyking te bekom tussen wat op die terrein is met betrekking tot kwaliteitsversekering en die koste van die voltooiing van die res van die huise nie.
Hulle voer ook aan die gebied waar die geïdentifiseerde erwe wat na bewering aan die subkontrakteurs gegee gaan word, 'n baie hoër waarde het in vergelyking met die standaard van die voltooide werk of die totale konstruksiewaarde van die huise.
Volgens die inwoners het die raad reeds besluit om die ministerie te raadpleeg vir goedkeuring om die geïdentifiseerde erwe aan die subkontrakteurs te oorhandig.
Hulle is egter van mening die raad het nie die langtermynskade en die finansiële verliese wat die dorp en die inwoners van Hentiesbaai sal ly, deurdink deur toe te laat dat so 'n onverantwoordelike ooreenkoms voortgaan nie.
Hulle beskuldig die raad voorts daarvan dat dit nie gehoor gegee het aan die kommer van plaaslike kontrakteurs wat onder die subkontrakteur in die projek betrokke was nie.
"Ons eis dus dat hierdie ooreenkoms met die subkontrakteurs onmiddellik gestaak word totdat daar 'n behoorlike ondersoek van stapel gestuur is en 'n verslag opgestel word, want uiteindelik moet die gemeenskap vir hierdie swak gehalte huise opdok."
Die inwoners het ook navraag oor grondtransaksies in Omdel uitbreiding 5 gehad.
Volgens hulle is die prys van die erwe wat privaat verkoop word, onder meer aan Umuntu Investments teen N$120 per vierkante meter verkoop en aan ander teen N$240 per vierkante meter vir soortgelyke grond, wat ongehoord is.
"Dit is twyfelagtig. Verduidelik asseblief die teenstrydigheid. Word die prys van grond regverdig en deursigtig bepaal of kom dit neer op aan wie die belegger verwant of verbonde is?"
Die inwoners het 'n beroep op die raad gedoen om ook aan hulle besonderhede te verstrek oor al die grondtransaksies wat sedert 2014 plaasgevind het.
"Ons wil weet hoe hierdie transaksies gesluit is, of hierdie transaksies deursigtig was en in belang van die inwoners van die dorp en die ontwikkeling daarvan gedoen is."
14 hours ago | Motors
Hydrogeological map launched
1 day - 15 October 2021 | Environment
Windhoek • [email protected] The minister of agriculture, water and land reform says that, in his opinion, a total ban on prospecting and mining activities...
NCAF workshop conducted
1 day - 15 October 2021 | Ministries
Swakopmund • [email protected] An estimated 50 stakeholders from various institutions attended the seventh National Conservation Agriculture Forum (NCAF) workshop which was conducted...